SKRIFTLIG FORESPØRGSEL E-0275/00

af Paulo Casaca (PSE) til Kommissionen

(7. februar 2000)

Om: Sanktionering af ukorrekt anvendelse af KKP i Fællesskabets retstekster

Kommissionen bekræfter i sit svar af 21. december 1999 på min forespørgsel E-2218/99(1) at købekraftspariteter er blevet anvendt i Fællesskabets retstekster, uden at der findes noget retsgrundlag herfor.

Et af de forskellige argumenter, som Kommissionen fremfører for at underbygge lovligheden af denne praksis, var, at Portugal (som de øvrige medlemsstater) altid har godkendt de årlige resultater.

Kan Kommissionen fra et eller andet møde, som har fundet sted på et tidspunkt i de senere år, forelægge en protokol, hvoraf det fremgår, at det portugisiske nationale institut for statistik har godkendt de resultater af KKP, som af Eurostat er blevet offentliggjort for Portugal?

Er Kommissionen ikke klar over, at de portugisiske statistiske myndigheder gentagne gange gennem skrivelser og erklæringer har sat spørgsmålstegn ved gyldigheden af KKP, herunder især disses anvendelse i fællesskabsforordninger?

(1) EFT C 219 af 1.8.2000, s. 124.

Svar afgivet på Kommissionens vegne af Pedro Solbes Mira

(28. marts 2000)

Kommissionen er omhyggelig med ikke at offentliggøre resultater, som en af medlemsstaterne udtrykkeligt har givet udtryk for, at den ikke er enig i. Den giver altid medlemsstaterne mulighed for at reagere på resultaterne, før de offentliggøres.

Hvad angår Eurostats seneste publikation (Purchasing power parities and related economic indicators results for 1997, 1999-udgaven) skal det bemærkes, at der under mødet i arbejdsgruppen om købekraftspariteter (KKP), som blev afholdt i Luxembourg den 21. og 22. juni 1999, blev drøftet et arbejdsdokument (PPP-99/P1/10 af 20. juni 1999: Item 4 The European Comparison Programme: Detailed results for 1997). Deri står der, at de resultater, der er indeholdt i dette dokument, betragtes som foreløbige af Eurostat... En endelig beregning ville blive foretaget i begyndelsen af juli under hensyntagen til de bemærkninger, man havde modtaget inden den 30. juni. Denne endelige beregning ville blive sendt til alle de deltagende lande til endelig godkendelse på den sædvanlige måde.

Hverken på dette møde i Luxembourg eller efter mødet blev der fremsat bemærkninger (eller klager) af den portugisiske delegation om gyldigheden af KKP og disses anvendelse i fællesskabsforordninger.

Den 21. oktober 1999 sendte en embedsmand i Kommissionen en e-post til alle de nationale statistiske kontorer, herunder også Instituto Nacional de Estatisticas, hvori der stod, at der sammen med e-posten blev fremsendt et forord (reference dok.PPP-99/P1/18) med en beskrivelse af det omfattende arbejde, der var udført for at afslutte resultaterne for 1997, samt forskellige bilag.

I dette dokument (The European Comparison Programme: Detailed results for 1997) stod der på s. 3: Næste skridt for at lægge sidste hånd på resultaterne: resultaterne på aggregatniveau og på undersøgelsesniveau i dette dokument betragtes nu som endelige. Eurostat har til hensigt at offentliggøre resultaterne på aggregatniveau i november 1999 i Detailed Tables-serien, og vil begynde at offentliggøre resultaterne på undersøgelsesniveau i Statistics in Focus-serien.

Hvis det portugisiske statistiske kontor havde haft nogen bemærkninger eller var uenig, havde det adskillige uger til at reagere på dette dokument. Kommissionen modtog ingen negative reaktioner fra noget nationalt statistisk kontor, hvilket implicit betyder, at Instituto Nacional de Estatisticas var tilfreds med de KKP-statistikker, som var udarbejdet af Eurostat.